李深之西尉同年談吳興風物再用古城韻
作者：范成大
朝代：宋

paragraphs: 李侯昔遊吳，蓮舟鏡蒼茫。
風鬟與霧鬢，共濯玻瓈光。
采花不盈舫，日暮雲水香。
還登縹緲樓，羅襟酒淋浪。
卷箔納星月，踏筵按伊梁。
安知有恨事，但恐蒹葭蒼。
風吹落窮谷，草深麋鹿場。
高岡苦炎熱，游子悲異鄉。
尚喜簡書省，期會無匆忙。
猶餘作詩苦，消瘦如東陽。